《东坡居士赞》
宋代·释德洪

家孝友以为乡，塾道德以为基。横忠义之劲气，吐刚方之谈辞。

横阎浮其一沤，而寄梦境于儋耳。开胸次之八荒，而露幻影如蛾眉，此其大凡也。

属熙丰之勃兴，追舜禹之有为。常一出而事误，则袖手悠然而去之。

如凤如麟，而瑞冠一世。非雷非霆，而名震四夷。造禆贩之中伤，嗟妒忌之何知。

方其茹拳而微醉，以翰墨为娱嬉。则倒用祖师之印，檄万古而疾驰。

如河汉之流，无有穷极。如烟云之出，无有定姿。欲录之以藏，则惧六丁之窃取。

要当以日月为字，而天为碑。可乎。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。